Document ID: /roh_data/filtered/fineweb-2-filterrobots_roh.jsonl.gz/15486

Il motiv per il minus da passagiers è il turissem en Engiadin'Ota. Quai ha il directur dal Bus da Cuira, Alfred Janka, declerà a la conferenza da medias annuala.
Cunquai che pli paucs turists han fatg vacanzas en Engiadin'Ota l'onn 2015 èn era pli paucas persunas idas cun l'Engadin Bus. Uschia han 4,4% damain passagiers duvrà l'Engadin Bus en Engiadin'Ota.
Era a Cuira hai dentant dà in minus dad 1,5%, quai pervi da l'enviern miaivel.
Sguard enavant
Per ils proxims onns ha il cussegl administrativ sviluppà enavant la strategia da l'interpresa. Uschia vul l’interpresa daventar anc pli fitg in'interpresa da servetsch, modernisar sia flotta cun bus pli ecologics e sa sviluppar enavant cun la digitalisaziun.
En quest connex duai quai dar enfin il pli tard il december in nov sistem da direcziun per passagiers. Quels duain vegnir infurmads en temp real sur da partenzas, colliaziuns e retards e quai uschia bain online sco era en ils bus, a las fermativas ed a las staziuns.
Tenor Erwin Rutishauser, il president dal cussegl administrativ, saja il Bus da Cuira era avert da schlargiar ses intschess. Quai surtut sch’i avess da dar ina pussaivladad en la regiun da la Val dal Rain da Cuira.
20 onns Bus da Cuira
L’onn 1995 è l’interpresa vegnida fundada, l’onn 1999 è lura l’Engadin Bus vegnida tiers. Quest onn festivescha l’interpresa ses giubileum da 20 onns, quai tranter auter cun ina campagna da reclama nostalgica.
En il center stattan slogans sco «Dapi 20 onns ta manain nus sch’i plova» e graficas ch’illustreschan quai. Da vesair la campagna èsi tranter auter sin ils bus a Cuira ed en Engiadin'Ota.
RR novitads 12:00